SC อวดยอดขายครึ่งปีแรก “นิวไฮ” 1.13 หมื่นลบ. ลุยเปิดเพิ่ม 8 โครงการกว่าหมื่นลบ.
SC อวดยอดขายครึ่งแรกปี 64 นิวไฮ 1.13 หมื่นลบ. โต 38% กางแผนครึ่งปีหลังเปิด 8 โครงการใหม่ มูลค่ากว่า 1.10 หมื่นลบ. มั่นใจยอดขายในปีนี้จะทำได้ตามเป้าหมาย 2 หมื่นล้านบาท
29 ก.ค. 2564

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า ยอดขายของบริษัทฯในช่วงครึ่งปีแรกที่ผ่านมาสามารถทำสถิติสูงสุด (New High) โดยทำยอดขายในครึ่งปีแรกที่ 1.13 หมื่นล้านบาท หรือเติบโต 38% จากครึ่งปีแรกของปีก่อน โดยมาจากยอดขายโครงการแนวราบ 9.39 พันล้านบาท เติบโต 22% และยอดขายคอนโดมิเนียม 1.94 พันล้านบาท ซึ่งเติบโตสูงถึง 304% เป็นการเติบโตขจากฐานที่ต่ำในปีก่อนสำหรับคอนโดมิเนียม
โดยที่บ้านเดี่ยวยังเป็นสินค้าที่ขายดีมากทุกราคา สวนกระแสเศรษฐกิจจากความต้องการบ้านสำหรับอยู่อาศัยและคุ้มกันแพร่ระบาดโควิด-19 ประกอบกับการมีพื้นที่ใช้สอยไว้รองรับการทำงานที่บ้าน อีกทั้งลูกค้ายังคงให้ความไว้วางใจและเชื่อมั่นบริษัทฯในการเป็นแบรนด์บ้านเดี่ยวคุณภาพมาตรฐานสูง
ส่วนการเปิดโครงการใหม่ในครึ่งปีหลังของปี 2564 บริษัทฯวางแผนเปิด 8 โครงการใหม่ มูลค่ากว่า 1.10 หมื่นล้านบาท แบ่งเป็น โครงการแนวราบ 7 โครงการ ได้แก่ บ้านเดี่ยวและทาวน์โฮมพรีเมี่ยม ระดับราคา 3.89 – 20 ล้านบาท และคอนโดมิเนียม 1 โครงการ คือ โครงการ The Crest Park Residences คอนโดมิเนียมระดับ Luxury มูลค่าโครงการ 3.40 พันล้านบาท ราคาขายเริ่มต้น 5.90 ล้านบาท อีกทั้งในครึ่งปีหลังบริษัทฯยังมีสินค้าที่อยู่อาศัยพร้อมอยู่ที่รอการขายอีก 2.40 หมื่นล้านบาท ซึ่งจะทยอยขายออกมาอย่างต่อเนื่อง และบริษัทฯยังมั่นใจเป้าหมายยอดขายในปี 2564 จะทำได้ตามเป้า 2 หมื่นล้านบาท
“ปีนี้ยังเป็นปีที่ท้าทายของภาคอสังหาฯ แต่เรามั่นใจสามารถปรับตัวได้อย่างรวดเร็ว เพื่อรับมือกับความผันผวนของสถานการณ์ เรายังมีการเตรียมสภาพคล่องให้พร้อม มีสินค้าพร้อมให้ลูกค้าเลือกซื้อ มีที่ดินพร้อมสำหรับการพัฒนา ซึ่งปีนี้เราจะโอนที่ดินใหม่เข้ามารองรับการพัฒนา มูลค่ากว่า 1 หมื่นล้านบาท ก็เป็นไปตามแผนที่เราวางไว้รองรับการเติบโตใน 3 ปีจากนี้” นายณัฐพงศ์ กล่าว